My kind praat terug - Jou Gesin | Solidariteit WêreldJou Gesin | Solidariteit Wêreld
Tuis › Artikels › My kind praat terug
My kind praat terug
Ouers wil gewoonlik net die beste vir hulle kinders hê en een van die eienskappe wat hulle graag in hulle kinders wil ontwikkel, is om 'n mening en 'n stem te hê en hul man te kan staan. Indien jy egter verwag dat jou kind net sal ja en amen sê op alles wat jy sê en verwag, is jy besig om jou eie planne teë te werk. Jy sal jou kind moet toelaat om sy mening te lug en te sê wanneer hy nie met jou saamstem nie. Ongeskiktheid en terugpraat is egter nie respekvol nie en moet nie net geїgnoreer word nie.
Gelukkig is daar heelwat raad om jou te help om hierdie hindernisse te oorkom.
Die doel is om konstruktiewe kommunikasie aan te moedig, terwyl jy met 'n kalm stemtoon jou kind herinner aan die standaard van respek wat gehandaaf moet word. Moenie jou kind soos 'n vyand behandel nie, maar wees steeds warm en bemoedigend, selfs terwyl jy sy kwetsende stemtoon aan hom uitwys.
Maak seker dat jy nie krities is en op jou kind skree nie. Jy moet respek gee en demonstreer voordat jy respek van jou kind kan verwag.
Sorg dat julle verhouding sterk en gesond is. Wees altyd op die uitkyk vir 'n kans om 'n positiewe konneksie te maak. Maak seker dat jy elke dag ten minste 15 minute met elkeen van jou kinders alleen spandeer, waartydens jy hulle jou positiewe en onverdeelde aandag gee. Kinders sal nie graag 'n ouer wil seermaak met wie hulle 'n sterk konneksie ervaar nie.
Konfronteer en spreek jou kind se optrede aan, sonder om hom persoonlik aan te val. Maak seker dat hy weet dat jy verstaan dat hy gefrustreerd is, maar dat sy gedrag nie aanvaarbaar is nie. Dit is ook beter om hierdie gesprek te hê wanneer julle albei kalm en in beheer van julle emosies is. Jy wil nie jou kind leer dat probleme deur 'n woordeoorlog opgelos word nie.
Maak seker dat jou kind weet wat nie aanvaarbaar is nie, en wees spesifiek. Hy moet presies weet watter frases, liggaamstaal, geluide en gesigsuitdrukkings nie toegelaat sal word nie.
Hy moet ook reeds vooruit weet wat die gevolge sal wees indien hy sou besluit om terug te praat. Wees konsekwent, en herinner jou kind aan die rede waarom hy gestraf is.
'n Kind sal soms terugpraat of op sy gesinslede skree uit frustrasie of omdat hy sukkel om die een of ander onderliggende probleem op te los. Wees sensitief hiervoor sodat jy jou kind kan ondersteun en help deur saam na 'n oplossing te soek.
Wees bewus van patrone. Is daar spesifieke omstandighede of aktiwiteite wat die slegste in jou kind uitbring of hom so oorweldig laat voel dat dit sy gedrag beїnvloed? Kan julle hierdie aktiwiteite beter bestuur, of die snellers verwyder en sodoende 'n ontploffing voorkom?
Waarna kyk jou kind op die TV of internet? Baie programme is vervuil van slegte voorbeelde van kinders wat rebels en buite beheer is.
Moedig jou kind aan om dit vol te hou wanneer hy sy frustrasies op 'n gesonde manier uitspreek.
Jy is nie alleen nie. Alle ouers gaan hierdeur, wat net 'n bewys is dat dit heeltemal normaal is.
Psychology Today: https://www.psychologytoday.com/us/blog/peaceful-parents-happy-kids/201710/what-do-when-your-kid-talks-back